التحضير للامتحانات أمر بيشغل بال أولياء الأمور؛ حرصًا منهم على نجاح طفلهم، وحصوله على أعلى الدرجات.
ودا بيحتاج ترتيب ومتابعة للطفل من بداية السنة الدراسية، عشان تمر الفترة دي بسلام، وتكون الامتحانات أمر طبيعي للطفل، ومش بتسببله قلق زايد.
هنعرض لك من خلال المقال أهم خطوات الاستعداد للاختبارات للأطفال، وإيه أسباب خوفهم منها، وإزاي نحلها، وإيه المطلوب من الأهل لمساعدة أطفالهم يعدوا الفترة دي بنجاح، تابع معنا.
ما سبب خوف ورهبة الأطفال من الامتحانات؟
وفقًا لدراسة على موقع Goodwood Publishing اتعملت على مجموعة من الطلاب واتناقشوا معاهم عن مخاوفهم من الامتحانات، وقارنوها بمعدلهم الأكاديمي، لقوا إن ضعف شخصية الطفل، وقلة ثقته بنفسه، وزيادة القلق من الامتحان كانت الأسباب الرئيسية لضعف الأداء الأكاديمي ليهم.
بجانب بعض الأسباب التانية، ومنها:
- عدم قدرة بعض الأطفال على التطبيق وحل الأسئلة، واعتمادهم على حفظ المعلومة.
- كره الطفل لمادة معينة بيسبب له خوف منها؛ ظنًا منه إنه مش هيقدر يعديها.
- الخوف والقلق بيصوروا للطفل إنه غير مستعد، وناسي كل المعلومات.
- ضغط الأهل للمذاكرة لفترات طويلة للحصول على أعلى الدرجات.
- اضطرار الطفل لتحضير نفسه لكل المواد في فترة قصيرة.
- الخوف من تقييم الوالدين، والوصول لتوقعاتهم.
- عدم وجود وقت كافي قبل كل مادة للمراجعة.
- صعوبة الالتزام بجدول مذاكرة معين.
خطوات الاستعداد للاختبارات للأطفال
وفقًا لدراسة نشرها موقع ResearchGate عن مدى تأثير قلق الطالب من الامتحانات على أدائه الأكاديمي، ووجدوا إن القلق من الاختبار بيقلل من الأداء الأكاديمي، ودا سببه زيادة عدد الاختبارات، والشعور بالضغط.
وبترجع صعوبة أيام الامتحانات على الطفل لإنه بيحتاج يراجع كل اللي درسه خلال الفصل الدراسي مرة واحدة، وفي الفترة الابتدائية الموضوع بيكون جديد على الطفل، وكبير عليه في نفس الوقت.
لكن من خلال خطوات بسيطة هيساعدوه عليها الوالدين هتعدي فترة الامتحانات زي أيام الدراسة، وبمرور الوقت هتكون روتينية بالنسبة ليه، ودي أهم خطوات الاستعداد للاختبارات للأطفال:
1- التأكد من إن طريقة المذاكرة مناسبة للطفل
الطريقة اللي بنتبعها في مذاكرة الطفل ليها دور رئيسي في نتيجة الطفل في الاختبارات، ودي أهم النقط اللي هتخلي المذاكرة أمتع وأسهل للطفل، وهتحسن من نتيجته:
- اتباع طرق مختلفة للدراسة تفتقدها المدارس، زي المذاكرة عن طريق القصص، والألعاب، وغيرها من الطرق المحببة للطفل.
- متابعة مستوى الطفل الدراسي من أول يوم لمعرفة نقاط الضعف والعمل على تقويتها، من خلال التواصل مع معلم المادة.
- تحبيب الطفل بالدراسة من خلال الشرح البسيط، ومشاهدة فيديوهات تعليمية ممتعة لتوصيل المعلومة.
- الاهتمام بصحة الطفل النفسية طوال فترة الدراسة عشان متكونش مسببة ضغط كبير عليه.
- معرفة طبيعة الطفل، وأفضل الأوقات اللي يحب يذاكر فيها، وإنتاجيته تكون عالية.
- تلخيص الموضوع إجمالًا بعد المذاكرة، والتأكد من فهم الطفل لكل النقاط.
- التقليل من عدد الكتب المدرسية، والتركيز على المعلومات المهمة.
- مساعدة الطفل على مذاكرة دروسه أول بأول من بداية الدراسة.
- توفير أنشطة مريحة نفسيًا في فترات الراحة، زي الرسم، والقراءة.
- توفير يوم راحة أسبوعية يبعد الطفل تمامًا عن الدراسة.
2- الاهتمام بالمراجعة
من أهم خطوات الاستعداد للاختبارات للأطفال هي المراجعة قبلها بفترة كويسة، عشان ميكونش في ضغط على الطفل قبل الامتحان، ودا ممكن ننفذه من خلال:
- الحرص على المراجعة على جميع المواد قبل بدء الامتحانات بأسبوعين، ويستحسن البدء بالمواد المحببة للطفل.
- التأكد من حل جميع المسائل الصعبة على الطفل أكتر من مرة، والإجابة النموذجية على الأسئلة الصعبة.
- حل امتحانات السنوات السابقة.
3- عدم الضغط على الطفل في ليلة الامتحان
ليلة الامتحان ليها عامل كبير في نتيجة الطفل، ولازم نستغلها بشكل صحيح، ودا من خلال تطبيق بعض النصائح، ومنها:
- الحرص على النوم الصحي ليلًا عدد ساعات كافية، لإن دا بيخلي الطفل في تمام تركيزه ونشاطه.
- الاهتمام بتلخيص أهم النقاط لكل مادة لمراجعتها ليلة الامتحان سريعًا.
- تقديم الدعم والنصيحة للطفل بعدم الخوف، وزيادة ثقته بنفسه.
4- الاهتمام بالتغذية السليمة للطفل
التغذية من الأمور المهمة والمؤثرة على تركيز الطفل ونشاطه، عشان كدا لازم نحرص على توفير تغذية سليمة للطفل من خلال:
- الحرص على إعداد وجبة إفطار خفيفة وصحية قبل الامتحان، وشرب سوائل كافية محلاة بالعسل النحل؛ لزيادة تركيز الطفل.
- تناول الأطعمة المفيدة؛ بتحتوي على الفيتامينات، والمعادن، والخضروات، والبروتينات.
- التقليل من الوجبات الدسمة اللي بتحسس بالكسل والخمول.
5- التنظيم المسبق قبل الامتحانات
فترة الامتحانات بتحتاج ترتيب جيد عشان يتقسم الوقت بين المواد بشكل صحيح، ويكون في وقت كافي لمذاكرة كل المواضيع والحل عليها، ودا ممكن نطبقه من خلال:
- وضع جدول زمني للمذاكرة، وتقسيم الوقت على حسب قدرة استيعاب الطفل، وتنظيم الوقت للاستفادة منه بشكل كبير.
- التقليل من الذهاب للتمرين وقت الامتحانات قدر الإمكان؛ لاستغلال الوقت لتنظيم المذاكرة.
- الحرص على المذاكرة قبل الامتحانات بفترة، وعدم تركها لأيام الامتحانات.
6- توفير جو مناسب للمذاكرة
المذاكرة بتحتاج تركيز من الطفل، ودا بيحتاج من الوالدين؛ توفير جو هادئ، ومكان تهويته جيدة، والابتعاد عن الضوضاء، والضوء الخافت، عشان تكون فترة المذاكرة هادية، ويستفيد منها الطفل، وينجز فيها الجزء المطلوب منه.
7- البعد عن المشتتات
من خلال التقليل من مشاهدة التلفزيون وألعاب الكمبيوتر، لإنها بتأثر بشكل سلبي على أداء الطفل وقت الامتحانات، وبتشتت ذهنه.
8- توفير أوقات راحة بين المذاكرة
الاهتمام بأوقات الراحة بين المذاكرة بيفرق جدًا مع الطفل، وبيجدد نشاطه عشان يرجع يكمل بشكل كويس، والأفضل الخروج بالطفل لمدة ساعة على الأقل في الهواء الطلق، لإن دا هيقلل من توتره، وهيريحه نفسيًا.
نصائح للوالدين لمساعدة أطفالهم للاستعداد للاختبارات
فترة الامتحانات بتسبب خوف وقلق عند الأهالي؛ وبينتج عن دا ضغط كبير على أبنائهم للمذاكرة لفترات طويلة، ودا بيوجب على الأهل اتباع خطوات الاستعداد للاختبارات للأطفال.
ولكن قبلها لازم الأهل يمهدوا لنفسهم طريقة للتقليل من التوتر والقلق عشان يعرفوا يساعدوا أطفالهم، ودي أهم النصائح:
- التقليل من شعور الرهبة للامتحانات، والتوضيح للطفل إن الامتحانات دي حاجة طبيعية، ونتيجة للدراسة طوال الفصل الدراسي، لضمان فهم المعلومات بشكل كويس.
- الحديث مع الطفل عن مخاوفه، والإجابة على كل استفساراته، والتأكيد له على إن نتيجة الامتحان مش تقييم عام ليه، ولو في مشكلة هتحلوها سوا.
- الابتعاد عن الكورسات والمذاكرة خلال فترة الإجازة الصيفية للطفل، عشان يقدر يفّصِل، ويدخل العام الدراسي من غير ضغط.
- البعد عن التوقعات العالية عن مستوى الطفل، وتحميله نفسيًا عبء الحصول على أعلى الدرجات لإرضاء والديه.
- اتباع خطوات الاستعداد للاختبارات للأطفال المذكورة سابقًا؛ للحصول على أعلى الدرجات.
- الابتعاد عن مقارنة الطفل بإخوته أو بأي طفل آخر، والتعامل معه على قدر استيعابه.
- اهتمام الوالدين بالقراءة والكتابة من الأمور اللي بتحفز الأطفال على حب المذاكرة.
- ثقة الوالدين في الطفل لازم تكون كبيرة؛ لإن دا بيخليه ميخافش من الامتحانات.
- مدح الطفل ودعمه على مجهوده طول اليوم مهم، وبيفرق معاه.
- التقليل من الضغط على الطفل، وتوبيخه للمذاكرة لفترات طويلة.
ومن أهم النقاط اللي هتساعد الطفل بشكل فعلي؛ هي مساعدة الوالدين وتعاونهم معاه بشكل كبير في دراسته، ويومه الدراسي؛ لإن دا بيفرق جدًا مع الطفل.
نصائح مهمة للأطفال للحد من التوتر أثناء الاختبار
بعد ما وضحنا أهم خطوات الاستعداد للاختبارات للأطفال، في نصائح مهمة للطفل أثناء الامتحان عشان تقلل عنده الرهبة، ويقدر يكمل الامتحان:
- ما يسيبش للسؤال وقت كبير، فلو مش عارف السؤال أو شاكك في إجابته، ينتقل للسؤال اللي بعده، ويبقى يشوفه في الآخر.
- يقرأ كل الاختيارات في الأسئلة متعددة الاختيار، ويشطب الإجابات غير الصحيحة لتقليل النطاق للحل الصحيح.
- يختار الإجابة ويراجعها، وما يغيرهاش إلا لما يتأكد بالفعل إن الاختيار التاني هو الصح.
- يمارس الأنشطة المهدئة: زي كرة التوتر، والتنفس العميق.
وفي دراسة اتنشرت على موقع PubMed Central اتعملت على الطلاب اللي بيعانوا من قلق الاختبارات وقاموا بممارسة تمارين التنفس العميق، وتقنيات للاسترخاء، ووجدوا إن ليها تأثير إيجابي في تحسين الأداء الأكاديمي للمختبرين.
وأخيرًا، فترة الامتحانات بتكون صعبة ومرهقة على الطالب لأي مرحلة سنية، وخاصةً الصغار سنًا، وبتسبب القلق والتوتر ليه ولأهله.
وأفضل طريقة لمرور الفترة دي بسلام، واجتياز الامتحانات بنجاح؛ هي حرص الأهل على مذاكرة طفلهم بشكل دوري طوال فترة الدراسة، واستغلال الفترة اللي قبل الامتحانات بأفضل طريقة من خلال خطوات الاستعداد للاختبارات للأطفال المذكورة سابقًا
ومهم جدًا حرص الوالدين على ثباتهم نفسيًا لخلق جو مناسب للطفل للمذاكرة، والمراجعة قبل الامتحان؛ عشان ما يسببوش ضغط على الطفل.